E tache vuê la edizion 2013 di Friuli Doc. Une des novitâts plui interessantis de innomenade rassegne enogastronomiche che si davuelç a Udin tal mês di Setembar e je chê che e tocje la presince de lenghe furlane e de produzion culturâl par furlan, che chest an e je un pôc plui rilevante dai agns passâts.
Al è ancjemò cetant ce fâ par viodi Friuli Doc pardabon ‘Friuli’ e ‘Doc’, ven a dî cu la lenghe furlane e chês altris lenghis ‘altris’ dal Friûl – il sloven e il todesc – dopradis in maniere normâl e continue tant che lenghis di comunicazion de manifestazion. Dut câs al è za stât fat un pas indenant, ancje avonde interessant.
In cheste direzion al à tacât a movisi il Comun di Udin: inte suaze di Udin par Furlan, il progjet integrât di comunicazion istituzionâl in lenghe furlane fat de cooperative Informazione Friulana par cont de aministrazion comunâl, di doman a domenie, di 10 a buinore a misdì, Friuli Doc al vignarà contât in direte su lis frecuencis di Radio Onde Furlane (90 Mhz te plui part dal Friûl; 90.2 e 106.5 in Cjargne; 96.6 a Colonia Caroya in Argjentine; in dut il mont in streaming ae direzion www.ondefurlane.eu) e sul sît www.udinparfurlan.eu, cun trasmissions di pueste che a vignaran fatis li de postazion de “radio libare dai furlans” che si cjate in Place dai Grans.
Udin par Furlan al cjape dentri ancje resoconts e articui che a vegnin publicâts sul cuindisinâl Il Diari e rubrichis televisivis specifichis che a van sù su Telefriuli. Altris informazions par furlan si cjatin ancje intune altre pagjine web dal Comun, chê di Furlan in Comun.
In cont de produzion culturâl a meretin segnalâts in particolâr doi apontaments cu la musiche.
Il prin al è usgnot a tacâ di nûf sot sere. In Place dai Grans al rive il ‘mestri’ dai cjantautôrs furlans, Lino Straulino, che al presente il so il gnûf, ‘Gorai’, un album dal sunôr cjalt e ‘vintage’, regjistrât in analogjic e stampât ancje su vinîl. Cun lui sul palc ancje Jonokognos e Stefano Fedele.
Il secont al è doman, cuant che tal chel stes spazi e vignarà fate la presentazion di “Suns, antologjie de gnove musiche furlane”. Al incuintri, che al vignarà moderât dal diretôr de ARLeF – Agjenzie regjonâl pe lenghe furlane, William Cisilino, a parteciparan i curadôrs dai trê volums, Luigi Gregoris e Marco Stolfo, il coordenadôr dal progjet Valter Colle e i gjornaliscj Nicola Cossar e Andrea Ioime.
La antologjie e vignarà distribuide propit a tacâ di Friuli Doc, li dal spazi de ARLeF, simpri in Place dai Grans, in contemporanie cul inviament di un scandai su la gnove musiche furlane. 500 copiis de opare a son a disposizion di cui che al partecipe ae iniziative: si à di cjoli la schede, votâ l’artist furlan preferît e consegnâle al personâl de Agjenzie. De setemane che e ven, la stesse operazion si le fasarà ancje vie internet.
Par ce che al tocje la editorie par furlan, propit tes zornadis di Friuli Doc cui che al à voie di provâ a lei il mensîl in lenghe furlane La Patrie dal Friûl al podarà vê un abonament gratuit a la riviste par trê mês, fin a la fin dal 2013. Par ricevi il gjornâl, cemût che al ven ricuardât ancje achì, si podarà ritirâ une schede di pueste e consegnâle compilade li di trê ponts di difusion: il pont informatîf de de ARLeF, il stand Friûlpoint e la ostarie Pieri Mortadele in vie Bartolini.
Tal program di Friuli Doc a son ancje dôs iniziativis inmaneadis de Societât Filologjiche Furlane: ai 14 di Setembar a 11 a matine e je une conference dal titul Il bon mangjâ dal Friûl e a 5 sore sere al è un incuintri cun Ulderica Da Pozzo e Enos Costantini.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn